Lietuvos Respublikos sveikatos

apsaugos ministerijai

El. p. ministerija@sam.lt

ANTIKORUPCINIO VERTINIMO IŠVADA

DĖL PALAIKOMOJO GYDYMO, SLAUGOS IR PALIATYVIOSIOS PAGALBOS PASLAUGŲ

2020 m. kovo 13 d. Nr. 4-01-2111

Vadovaudamiesi Lietuvos Respublikos korupcijos prevencijos įstatymo 8 straipsnio nuostatomis, atsižvelgdami į sociologinio tyrimo „Lietuvos korupcijos žemėlapis 2019“ rezultatus, susijusius su atskleistomis tam tikromis rizikomis teikiant slaugos paslaugas1 Prieiga internete: https://www.stt.lt/doclib/yyaxevhjksgrxkbch6p81dtuxsf8t5eu , taip pat įvertinę turimą informaciją apie problemas, su kuriomis susiduriama siekiant gauti palaikomojo gydymo, slaugos ar paliatyviosios pagalbos paslaugas, atlikome šių teisės aktų antikorupcinį vertinimą:

1. Ambulatorinių slaugos paslaugų namuose teikimo reikalavimų aprašo, patvirtinto Lietuvos Respublikos sveikatos apsaugos ministro 2007 m. gruodžio 14 d. įsakymu Nr. V-1026 (toliau – Ambulatorinių slaugos paslaugų namuose teikimo reikalavimų aprašas).

2. Stacionarinių paliatyviosios pagalbos paslaugų suaugusiesiems ir vaikams teikimo ir apmokėjimo Privalomojo sveikatos draudimo fondo biudžeto lėšomis reikalavimų aprašo, patvirtinto Lietuvos Respublikos sveikatos apsaugos ministro 2007 m. sausio 11 d. įsakymu Nr. V-14 (toliau – Stacionarinių paliatyviosios pagalbos paslaugų aprašas).

3. Ambulatorinių paliatyviosios pagalbos paslaugų suaugusiesiems ir vaikams teikimo ir apmokėjimo Privalomojo sveikatos draudimo fondo biudžeto lėšomis reikalavimų aprašo, patvirtinto Lietuvos Respublikos sveikatos apsaugos ministro 2007 m. sausio 11 d. įsakymu Nr. V-14 (toliau – Ambulatorinių paliatyviosios pagalbos paslaugų aprašas).

4. Palaikomojo gydymo ir slaugos paslaugos teikimo reikalavimų aprašo, patvirtinto Lietuvos Respublikos sveikatos apsaugos ministro 2012 m. gegužės 4 d. įsakymu Nr. V-393 (toliau – Palaikomojo gydymo ir slaugos aprašas).

5. Slaugos ir socialinių paslaugų bendro teikimo tvarkos aprašo, patvirtinto Lietuvos Respublikos sveikatos apsaugos ministro ir Lietuvos Respublikos socialinės apsaugos ir darbo ministro 2007 m. liepos 4 d. įsakymu Nr. V-558/A1-183 (toliau – Slaugos ir socialinių paslaugų bendro teikimo tvarkos aprašas).

Atlikę antikorupcinį vertinimą, teisiniame reguliavime nenustatėme tiesioginių sąlygų korupcijai kilti, tačiau siekdami palaikomojo gydymo, slaugos ar paliatyviosios pagalbos paslaugų aiškumo ir kartu skaidrumo teikiame šias pastabas ir pasiūlymus:

1. Pagal Palaikomojo gydymo ir slaugos aprašo 15 ir 16 punktus, siuntimą išduoda gydantysis gydytojas, siuntime turi būti įrašyti šie duomenys: anamnezė, objektyvūs duomenys, diagnozė (ligos kodas pagal TLK-AM-10), gydymo aprašymas, atlikti tyrimai. Iš teisinio reguliavimo nėra aišku, ar gydantysis gydytojas turi informuoti pacientus/jų atstovus apie palaikomojo gydymo ir slaugos paslaugas teikiančias įstaigas. Be to, teisiniame reguliavime taip pat nėra nuostatų, kad palaikomojo gydymo ir slaugos paslaugas galima gauti tik to regiono, kuriame gyvena pacientas, ribose, t. y. palaikomojo gydymo ir slaugos paslaugas teikiančios įstaigos turi sudariusios sutartis tik su konkrečiomis teritorinėmis ligonių kasomis2 Pvz., prieiga internete: http://www.mmligonine.lt/pages/palaikomojo-gydymo-ir-slaugos-skyriai-1-asis-ir-2-asis.php; http://www.kgriniausligonine.lt/nemokamos-paslaugos/; http://www.gspc.lt/duk/ ir kt. . Siekiant teisinio reguliavimo aiškumo, pacientų informuotumo, siūlytina Palaikomojo gydymo ir slaugos apraše aiškiai nustatyti, kaip pacientai turėtų būti informuojami apie palaikomojo gydymo ir slaugos paslaugas teikiančias įstaigas.

Ši pastaba aktuali Ambulatorinių paliatyviosios pagalbos paslaugų aprašui ir Stacionarinių paliatyviosios pagalbos paslaugų aprašui.

1.1. Išanalizavus kelių asmens sveikatos priežiūros įstaigų, teikiančių palaikomojo gydymo, slaugos ir paliatyviosios pagalbos paslaugas, taip pat teritorinių ligonių kasų viešai teikiamą informaciją, matyti, kad pacientams (jų atstovams) viešai neteikiama informacija apie eiles, nors kai kurios įstaigos sudarė galimybę interneto svetainėje užpildyti tam tikrą informaciją registracijai, tačiau pacientai negali matyti įstaigos užimtumo, matyti laisvų vietų, užpildžius reikiamą informaciją vis tiek reikia laukti įstaigos darbuotojo patvirtinimo, ar vietų yra ir pan., todėl tokia registracija prilygintina registracijai telefonu. Siekiant atsisakyti praktikų, kai visą informaciją apie pacientų registracijai skirtus laikus valdo tik įstaigos darbuotojai, sudaryti galimybę pacientams (tiek užsiregistravusiems, tiek siekiantiems užsiregistruoti) viešai stebėti vykstančius pokyčius, realų įstaigų užimtumą, ribotą skiriamą finansavimą, registruotis patiems, taip iš dalies prisidedant ir prie administracinės naštos mažinimo pačioms įstaigoms, taip pat siekiant užtikrinti informacijos viešumą ir teikiamų paslaugų skaidrumą, siūlytina svarstyti galimybę pacientams (jų atstovams) sudaryti sąlygas registruotis išankstine tvarka, pvz., per portalą www.sergu.lt arba kitomis priemonėmis užtikrinti viešą informaciją apie ilgesnio laikotarpio įstaigų užimtumą, laisvas vietas savo interneto svetainėse ar centralizuotai Valstybinės ligonių kasos prie Sveikatos apsaugos ministerijos interneto svetainėje.

Ambulatorinių slaugos paslaugų namuose teikimo reikalavimų aprašui ir Slaugos ir socialinių paslaugų bendro teikimo tvarkos aprašui antikorupcinio pobūdžio pastabų ir pasiūlymų neturime.

Prašome per du mėnesius nuo antikorupcinio vertinimo išvados gavimo dienos informuoti Lietuvos Respublikos specialiųjų tyrimų tarnybą, kaip buvo atsižvelgta ar numatoma atsižvelgti į antikorupcinio vertinimo išvados pasiūlymus (pateikti motyvuotą informaciją dėl kiekvieno pasiūlymo įgyvendinimo)3 Lietuvos Respublikos specialiųjų tyrimų tarnybos antikorupcinio vertinimo išvados įgyvendinimo pažymos forma. Prieiga internete: https://www.stt.lt/lt/doclib/2xlsu0nyuios6d7pr8q9ggm9s1axny3w. .

Direktoriaus pavaduotojas Egidijus Radzevičius

Giedrius Būdvytis, tel. 8 706 63 354, el. p. giedrius.budvytis@stt.lt